Ствари које су прошле
Ствари које су прошле, где су оне?
Скривено од нас у даљине сиве
Све што је било добро, лепо, мило —
Ствари које су прошле, да л’ још живе?

Да ли нам прошлост даје знак живота
Кад из давнине драга слика њена
Сијне кадикад у дубокој ноћи
У сну — у трагу наших успомена?

Можда у свету негде, непозната,
Изван живота има област нека,
Круг у ком траје оно што је било,
С прошлошћу нашом која на нас чека?

Ствари које су прошле, где су оне?
Ако су живе, ако их још има,
Видећемо их кад прођемо и ми,
Када будемо једном дошли к њима.

Извор 

 Петровић, Б. 1971. Српска књижевност у сто књига, књига 57: Песници 1. Нови Сад: Матица српска, Српска књижевна задруга. стр. 159.

Милета Јакшић